Πληροφορίες: Χριστίνα Σαμαρά

**Αθήνα:** 08.05.2020

**Αρ. Πρωτ.: 627**

ΠΡΟΣ: κ. Σοφία Ζαχαράκη, Υφυπουργό Παιδείας και Θρησκευμάτων

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητάει την επίλυση ζητημάτων που αφορούν στην τοποθέτηση σχολικών νοσηλευτών**»**

**Κυρία Υφυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας - με το παρόν έγγραφό της, σας μεταφέρει το αίτημα της Πανελλήνιας Ομοσπονδίας Σωματείων Συλλόγων Ατόμων με Σακχαρώδη Διαβήτη (Π.Ο.Σ.Σ.Α.Σ.ΔΙΑ) σχετικά με τα προβλήματα που έχουν προκύψει αναφορικά με τη μη έγκαιρη τοποθέτηση σχολικών νοσηλευτών στα σχολεία, για τα παιδιά με σακχαρώδη διαβήτη.

Όπως επισημαίνει στην επιστολή της η Π.Ο.Σ.Σ.Α.Σ.ΔΙΑ, την οποία σας επισυνάπτουμε, η μη έγκαιρη τοποθέτηση σχολικών νοσηλευτών στα σχολεία, έχει ως αποτέλεσμα πολλά παιδιά με σακχαρώδη διαβήτη να μένουν χωρίς υποστήριξη και να κινδυνεύει η ζωή τους, εξ αιτίας υπογλυκαιμικών ή υπεργλυκαιμικών επεισοδίων που προκαλεί ο σακχαρώδης διαβήτης.

Η καθυστερημένη τοποθέτηση σχολικών νοσηλευτών στα σχολεία που φοιτούν παιδιά με Σακχαρώδη Διαβήτη, δημιουργεί πολλά προβλήματα, διότι τα παιδιά λόγω του νεαρού της ηλικίας τους δεν είναι σε θέση να αντιμετωπίσουν από μόνα τους το βαρύ φορτίο της διαχείρισης του διαβήτη τους και αναγκάζονται οι γονείς να αναλάβουν το ρόλο ¨σχολικού νοσηλευτή¨ αφήνοντας την εργασία τους ή όποιες άλλες υποχρεώσεις έχουν, με δυσάρεστες συνέπειες.

Ως εκ τούτου, σας ζητάμε να προβείτε στις απαιτούμενες ενέργειες για την αντιμετώπιση του θέματος της καθυστέρησης προσλήψεων σχολικών νοσηλευτών με τροποποίηση της παραγράφου 2 του άρθρου 62 του νόμου 4589 (ΦΕΚ 13 Α’/29.1.2019) ώστε να γίνεται έγκαιρα η τοποθέτησή τους.

Επιπρόσθετα, κρίνουμε απαραίτητο να γίνεται δεκτή πρωτότυπη γνωμάτευση/βεβαίωση Δημοσίου Νοσοκομείου ή ιδιώτη ιατρού με σφραγίδα από τον Ιατρικό Σύλλογο ή απόφαση ΚΕΠΑ στην οποία να περιγράφεται με σαφήνεια η χρόνια πάθηση από την οποία πάσχει ο μαθητής, εκδοθείσας εντός εξαμήνου από την ημερομηνία αίτησης του κηδεμόνα, καθώς επίσης να γίνεται δεκτή και η γνωμάτευση/βεβαίωση στην οποία περιγράφεται η χρόνια πάθηση που είχε κατατεθεί κατά την περσινή χρονιά προκειμένου να αποφευχθεί ο συγχρωτισμός σε Διαβητολογικά Κέντρα και Ιατρεία των Νοσοκομείων από τους γονείς και τα παιδιά τους, εν μέσω της κρίσης του COVID -19.

**Κυρία Υφυπουργέ,**

Προσδοκώντας ότι θα ανταποκριθείτε θετικά στο ανωτέρω ζήτημα, σας ευχαριστούμε εκ των προτέρων. Συνημμένα σας αποστέλλουμε την υπ’ αριθ. πρωτ. 256/07.05.2020 επιστολή της Π.Ο.Σ.Σ.Α.Σ.ΔΙΑ, που αναφέρεται στο εν λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* Γραφείο Υπουργού Παιδείας και Θρησκευμάτων, κ. Ν. Κεραμέως
* ΠΟΣΣΑΣΔΙΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |